NaiveNeuron/SloPal huggingface dataset:
Kažimír, Peter, podpredseda vlády a minister financií SR (2015-11-10):
Ďakujem veľmi pekne. Vládny návrh zákona je reakciou na prijatie nového Colného kódexu Únie, vrátane vykonávacích aktov a delegovaných aktov k nemu. Predmetom vládneho návrhu zákona je najmä zosúladenie ustanovení v súčasnosti platného Colného zákona s novými colnými predpismi Európskej únie. Ide o vypustenie duplicitných alebo kontradiktórnych ustanovení, ako aj zosúladenie používanej terminológie s týmito predpismi. Ďalšími ťažiskovými bodmi vládneho návrhu zákona je najmä vyvolaná zmena koncepcie oznamovania colného dlhu, nová úprava inštitútu záruky na colný dlh s osobitným dôrazom na záruku formou ručenia, ako aj zmeny vyvolané potrebami aplikačnej praxe. Návrh zákona vychádza zo zásady elektronickej komunikácie, ktorá sa v podmienkach Slovenskej republiky bude uplatňovať v súlade s už prijatým a pánom prezidentom podpísaným zákonom o e-Governmente. V nadväznosti na navrhované zmeny sa v čl. 2 až 9 navrhuje upraviť relevantné ustanovenia dotknutých kompetenčných zákonov, zákona o dani z pridanej hodnoty a zákonov upravujúcich spotrebné dane. Účinnosť zákona sa navrhuje od 1. marca roku 2016, okrem čl. 1 až 8, ktoré nadobudnú účinnosť dňom začatia uplatňovania všetkých článkov Colného kódexu Únie, čo by malo nastať 1. mája budúceho roku. Pri prerokovaní vládneho návrhu zákona vo výboroch Národnej rady Slovenskej republiky boli uplatnené pozmeňujúce návrhy reflektujúce na pripomienky odboru legislatívy a aproximácie práva Kancelárie Národnej rady Slovenskej republiky. Ide o legislatívno-technické úpravy vedúce k odstráneniu možných interpretačných problémov a k precizovaniu legislatívneho textu. Ďakujem.
Kuffa, Štefan, poslanec NR SR (2022-05-03):
Nedá sa súhlasiť a ja vnútorne sa s tým nestotožňujem, aby kolúzna väzba bola zneužívaná ako nástroj boja proti opozícii a proti komukoľvek. Priatelia, kolegovia, chcem vás aj poprosiť, aby ste veľmi vážne zvážili, ako budete rozhodovať pri hlasovaní, pretože do budúcna sa tu vytvorí veľmi, veľmi nebezpečný precedens. Ja som to už hovoril aj minulý týždeň. Ten spoločenský status poslanca Národnej rady sa totálne prepadol. Dnes sa jedná o Roberta Fica, ale zajtra sa môže rokovať a rozhodovať o ktoromkoľvek z nás. Toto do budúcna naozaj nie je prípustné a nie je možné. A ja sa prikláňam k tomu, aby aj Ústava Slovenskej republiky do budúcna sa zmenila v tom, aby poslanca nebolo možné vydať do, do väzby, aby ho nebolo možné, pretože ak toto sa bude zneužívať ako nástroj a prostriedok politického boja, je to čosi, čo je neprijateľné. Viete, to, čo dnes sa deje vôbec celkovo vo svete, ale dlhodobo a zvlášť v tých posledných možno dňoch, mesiacoch alebo aj rokoch, koľkokrát sa tak človek zamýšľa nad tým všetkým, ten svet je obrátený hore nohami. Je to čosi proste, čo tuná nebolo. A to nie je len u nás v Národnej rade na Slovensku, ale vôbec celkovo v Európe, vo svete. Lož, klamstvo, pretvárka, hnusná, odporná propaganda a klamstvá, tak tie majú ako zelenú. Človek ak pomenuje veci ako pravdivo, je považovaný za blázna a dehonestovaný a napádaný z každej strany. Nikdy nebudem hlasovať proti svojmu kolegovi, a tak, aby ponižujúco v putách odišiel z pléna Národnej rady. Viete, čo to je? Nikdy a nikdy proti nikomu!
Kollár, Boris, predseda NR SR (2021-10-19):
Prosím, prezentujme sa a hlasujeme. (Hlasovanie). Prítomných 138 poslancov, za 136, proti 1, nehlasoval 1. Konštatujem, že sme tento návrh schválili. Nasleduje hlasovanie v druhom čítaní o vládnom návrhu zákona, ktorým sa dopĺňa zákon č. 530/2003 Z. z. o obchodnom registri, tlač 624, bod 6 schváleného programu. Dávam slovo spoločnému spravodajcovi z ústavnoprávneho výboru poslancovi Alojzovi Baránikovi, aby hlasovanie uvádzal. (Hlasovanie o vládnom návrhu zákona, ktorým sa dopĺňa zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov a ktorým sa mení a dopĺňa zákon Slovenskej národnej rady č. 71/1992 Z. z. o súdnych poplatkoch a poplatku za výpis z registra trestov v znení neskorších predpisov , tlač 624.)
Bugár, Béla, podpredseda NR SR (2017-03-23):
Pani poslankyňa Dubačová.
Raši, Richard, poslanec NR SR (2013-02-05):
Ďakujem pekne. Dajte, prosím, hlasovať o bode 4 zo spoločnej správy osobitne s návrhom gestorského výboru schváliť.
Pčolinský, Peter, poslanec NR SR (2017-04-06):
Ďakujem pekne. Pani kolegyňa, no vy ste rozprávali o čistej mzde muža 500 euro. Ako mne sa to nezdá, lebo nedávno som počul predsedu vlády, že ľudia nechcú robiť ani za 1 300 euro. Tak snáď ten pán, ktorý zarába 500 v čistom, asi nevie o tom, že všade máme kopec práce aj za 1 300 euro. Dobre. A teraz vážne. Pravda je taká, že existujú fabriky, existujú firmy, napríklad jedna textilná vo Vranove a tam si predstavte, ja už som to tu spomínal, ale to poviem ešte raz. Tam si predstavte, že všetky tie ženy, ktoré tam robia v pondelok, utorok, streda, štvrtok, piatok, sobota, nedeľa, nemajú jednak žiadne príplatky za víkendy, ani cent a teraz si predstavte, že ony pracujú asi tak, že sú zamestnané cez pracovnú agentúru na 70 euro mesačne na dohodu, na 70 euro mesačne na dohodu, to majú na výplatnej páske a zvyšok dostávajú v hotovosti do ruky od zamestnávateľa. To znamená, zamestnávateľ neplatí odvody, nemá s tým žiadne starosti, ukracuje štát a tie ženy tam robia celý týždeň bez ohľadu na to, či je víkend alebo nie je, za 370 v hrubom. Sedemdesiat majú v hrubom na dohodu a 300 dostávajú v hotovosti. Samozrejme je to porušenie zákona. Všetci vedia na úrade práce, na inšpektoráte, vedenie mesta, všetky štátne inštitúcie vedia, že to tam tak funguje a všetci sú ticho, pretože keď som sa na to pýtal, tak som dostal odpoveď, že vieš, tak zamestnávajú ľudí. Tak čo ich zavrieme? No podľa mňa by mali zavrieť toho zamestnávateľa, ktorý takto okráda nielen štát, ale aj zamestnancov. A to je dennodenná realita na východnom Slovensku.
Kaščáková, Renáta, poslankyňa NR SR (2016-04-27):
Áno, ďakujem za slovo. Takže, áno, pridávam sa k tomu názoru, že skrátené legislatívne konanie je v princípe nesprávne, pretože musí preň existovať teda nejaké ohrozenie, a to buď základných ľudských práv, bezpečnosti alebo štátu musia hroziť značné hospodárske škody. V dôvodovej správe sa dozvedáme, že vláda si vybrala evidentne ten posledný dôvod, to znamená, že štátu hrozia značné hospodárske škody. Ja by som chcela povedať, že vláda vlastne týmto návrhom otvorene priznáva, že za štyri roky fatálne zlyhala, že nedokázala pripraviť Slovensko na čerpanie prostriedkov z fondov EŠIF a že tým reálne ohrozila Slovensko, jeho rozpočet, ako aj všetky oblasti ekonomiky, na ktoré sú tieto fondy zamerané. Vlastne vláda kontinuity týmto vládnym návrhom a dôvodovou správou k nemu usvedčuje samu seba, svoje predchádzajúce pôsobenie, ak berieme, že je to vláda kontinuity, že svojou činnosťou priamo ohrozila Slovensko. A teraz v stave ohrozenia v skrátenom konaní pridávame nové kompetencie centrálnemu koordinačnému úradu, orgánu a presúvame ho priamo pod nejaký nový úrad podpredsedu vlády, de facto vytvárame nové ministerstvo, neviem. Pretože ten doterajší nezvládol prípravu Slovenska na eurofondy a uviedol nás všetkých do stavu ohrozenia.
Kollár, Boris, predseda NR SR (2023-03-28):
Prosím, prezentujme sa a hlasujeme. (Hlasovanie.) Prítomných 132, za 95, proti žiadny, zdržalo sa 30, 7 nehlasovali. Konštatujem, že sme uvedený návrh schválili. Sme v treťom čítaní . Otváram rozpravu v rámci tretieho čítania. Hlási sa niekto z poslancov do rozpravy? Ak nie, vyhlasujem rozpravu za skončenú. Pristúpime k hlasovaniu o návrhu zákona ako celku. Pán spoločný spravodajca, prosím, uveďte odporúčanie gestorského výboru.
Sulík, Richard, predseda NR SR (2011-05-24):
Pán poslanec Nagy.
Suja, Miroslav, poslanec NR SR (2021-04-01):
Ďakujem za slovo. Ale ja sa v tom dáko strácam. Pán poslanec Vetrák hovoril, že spravil všetko len tie legislatívne úpravy, lebo možno to neprešlo legislatívnym úradom, legislatívnym odborom Úradu vlády. Teraz, pán poslanec Svrček, vy ste znova, ja neviem, v desať, pätnástich bodoch znova dal zasa legislatívne úpravy. Páni, čo je? Písal to niekto doma na kolene alebo čo, že to príde takto a ideme tu dávať pozmeňujúce návrhy? Však si to skúste predtým dať a nestrácajme tu potom zbytočne čas, vás vyzývam na to! Alebo to dajte na najbližšiu schôdzu, keď neviete zákon pripraviť a skúste si ho normálne pozrieť. Však to nie je možné! Tu ideme pozmeňováky hovoriť každý bod, každý článok prekopávať. Už som sa v tom stratil, to všetko, čo ste tu nadiktovali. A to som si chcel slušne zapisovať.
Pellegrini, Peter, podpredseda NR SR (2020-04-01):
Prosím, prezentujme sa a hlasujme o tom, že vláda schváli novelu Zákonníka práce v skrátenom legislatívnom konaní. (Hlasovanie.) Prítomných 129 poslancov, za 105, proti 3, zdržalo sa 19, nehlasovali 2. Skonštatujem, že tento návrh sme schválili. Ďakujem veľmi pekne. Národná rada rozhodla, že tento vládny návrh zákona prerokuje v skrátenom legislatívnom konaní. Nasleduje teraz hlasovanie o návrhu vlády na skrátené legislatívne konanie o vládnom návrhu zákona o niektorých opatreniach v pôsobnosti ministerstva vnútra v súvislosti s ochorením COVID-19, tlač 37. Poprosím teraz pána predsedu výboru pre verejnú správu a regionálny rozvoj pána poslanca Jozefa Lukáča, aby hlasovanie uvádzal. Nech sa páči. (Hlasovanie o návrhu vlády na skrátené legislatívne konanie o vládnom návrhu zákona o niektorých opatreniach v pôsobnosti Ministerstva vnútra Slovenskej republiky v súvislosti s ochorením COVID-19 , tlač 37.)
Gajdoš, Peter, minister obrany SR (2019-03-26):
Vážená pani podpredsedníčka Národnej rady Slovenskej republiky, vážené pani poslankyne, vážení páni poslanci, predkladám na prekovanie vládny návrh zákona, ktorým sa dopĺňa zákon č. 321/2002 Z. z. o ozbrojených silách Slovenskej republiky v znení neskorších predpisov a ktorým sa mení a dopĺňa zákon č. 124/1992 Zb. o Vojenskej polícii v znení neskorších predpisov. Cieľom uvedeného návrhu zákona je ustanoviť spôsob preukazovania príslušníkmi, príslušnosti k ozbrojeným silám Slovenskej republiky a zákaz smerujúci k zamedzeniu neoprávneného používania označenia ozbrojených síl Slovenskej republiky, vojenskej rovnošaty a osobitnej identifikačnej karty. V predloženom návrhu sa tiež definujú priestupky a sankcie za porušenie zákazu používať označenie ozbrojených síl, zákazu používať vojenskú rovnošatu a zákazu používať osobnú identifikačnú kartu. Navrhuje sa zároveň, aby priestupky v blokovom konaní prejednávala Vojenská polícia. V nadväznosti na túto úpravu sa v čl. 2 novelizuje zákon o Vojenskej polícii. Zákaz používať označenie ozbrojených síl Slovenskej republiky, vojenskú rovnošatu, osobnú identifikačnú kartu, priestupky a sankcie za porušenie zákazu sú v predloženom návrhu zákona upravené obdobným spôsobom ako v zákone č. 62 Zbierky zákonov, ktorým sa mení a dopĺňa zákon č. 124 o Vojenskej polícii v znení neskorších predpisov. Uvedený vládny návrh zákona bol schválený v Ústavnoprávnom výbore Národnej rady Slovenskej republiky a prerokovaný taktiež vo Výbore Národnej rady Slovenskej republiky pre obranu a bezpečnosť. Vážená pani predsedajúca, pani poslankyne, páni poslanci, dovoľujem si Vás požiadať o schválenie predloženého návrhu zákona. Som pripravený odpovedať na otázky. Ďakujem.
Paška, Pavol, predseda NR SR (2013-10-18):
(Hlasovanie.) 138 prítomných, 80 za, 7 proti, 51 sa zdržalo. Schválili sme zákon č. 80 o Eximbanke. Budeme hlasovať v druhom čítaní o vládnom zákone, návrhu zákona č. 513 Obchodný zákonník, je to tlač 600. Pán poslanec Boris Susko uvedie hlasovanie. (Hlasovanie o vládnom návrhu zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a ktorým sa menia a dopĺňajú niektoré zákony , tlač 600.)
Pellegrini, Peter, predseda NR SR (2015-10-01):
Ďakujem pekne. Na vaše vystúpenie neevidujem žiadnu faktickú poznámku. Uzatváram rozpravu. Vyhlasujem ju za skončenú. Pýtam sa, pán navrhovateľ, či chce zaujať stanovisko. Nech sa páči.
P. Hrušovský, predseda NR SR: (2004-05-26):
(Hlasovanie.) 141 prítomných, 75 za návrh (potlesk), 66 proti. Návrh zákona sme schválili do druhého čítania .
Paška, Pavol, predseda NR SR (2013-05-16):
Pán poslanec Kuffa, faktická poznámka. Končím možnosť sa prihlásiť.
Martinák, Ľuboš, poslanec NR SR (2012-09-26):
Ďakujem za slovo. Pán poslanec Janko Mičovský, zareagujem stručne na teba. Začal si, ako sa povie, od Adama, ale prišiel si aj k tým lesným cestám. Z tvojho vystúpenia je jasné, že základným problémom, ktorý dávajú v dôvodovej správe navrhovatelia, nie je už to, že človek nemá kde sa bicyklovať, pretože dĺžka tých lesných ciest je viac ako obvod rovníka na naše malé a pekné Slovensko, nie je už ani to, že občania sa to nemajú ako dozvedieť. Neviem, či je to tak nepochopiteľné, vysvetliť ľuďom, keď tak ste za ten vstup do lesa, čo to je zhruba ten jeden a pol metra šírky a že môžu všade jazdiť, čo je jeden a pol metra široké a širšie. Potom si prešiel k slušnému človeku a slobodnému pohybu a tak ďalej. Skutočne s tebou musím súhlasiť. Často chodíme po zahraničí, navštevujeme prírodu mnohí z nás a všade v cudzine obdivujeme, ako sú ľudia vychovávaní vo vzťahu k prírode, že „tu platia také normy, tu platia onaké normy“. To, že všade sa môžu cyklisti bicyklovať po lese so šírkou vozovky jeden a pol metra a viac alebo jazdiť na koni, je skutočne výdobytok a možnosť pohybu. Vzťah človeka k prírode, dáte mi určite za pravdu, je znakom kultúrnosti človeka. A je to naše kultúrne dedičstvo, ba povinnosť. Na pána Hrnčiara zareagujem, keďže sa ma otvorene pýtal. Áno, pán poslanec Hrnčiar, som poľovníkom a ochrancom prírody súčasne a som na to hrdý, že som poľovníkom. Janko Mičovský, tebe vadili motorky, štvorkolky. Mne vadia tiež. Ale patrí to k zakázaným činnostiam, potom poďme meniť, kde sú orgány, ktoré to majú kontrolovať, odborný lesný hospodár, lesná stráž a orgány štátnej správy.
Vetrák, Milan, poslanec NR SR (2023-06-15):
Ďakujem pekne za slovo. Nemyslím si, že ten procedurálny alebo ten návrh, ktorý dal na zaradenie do, na doplnenie do programu pán predseda, je protiústavný a je veľmi sporné, či je protizákonný, podľa mňa je v súlade s rokovacím poriadkom z nasledovných dôvodov. Po prvé, my sm... legisla... skrátené legislatívne konanie prebieha úplne inak. My tu máme tieto návrhy už dva mesiace v legislatívnom procese, dva mesiace sa mali možnosť s nimi všetci oboznámiť, čiže to je ten základný rozdiel medzi skráteným a riadnym. Ďalšia vec, výbory majú do... výbory majú čas do 30 dní alebo do 32, čiže to môže byť aj kratšie. Spomeňte si na americkú zmluvu obrannú, ako rýchlo sme ju rokovali. Tretia vec, my tu naprávame aj určitú krivdu, lebo porušením zmyslu rokovacieho poriadku bolo to, čo sa stalo na záver májovej schôdze, takže to, čo ste si navarili, si teraz pekne aj vy zjedzte, ktorí ste si to navarili! (Potlesk.)
Paška, Pavol, predseda NR SR (2012-06-27):
Hlasujeme o druhom návrhu, na pána Ódora za člena. (Hlasovanie.) 137 prítomných, všetci boli za. Konštatujem, že pána Ľudovíta Ódora sme zvolili za člena Rady pre rozpočtovú zodpovednosť na 5 rokov. A ešte jedno hlasovanie.
Glváč, Martin, podpredseda NR SR (2017-02-03):
Pán poslanec Sopko.
Milanová, Natália, poslankyňa NR SR (2018-06-20):
Kolegyňa, ja nesmierne oceňujem tento návrh zákona, pretože mám vo veľmi živej pamäti teraz tie prvé dva týždne po pôrode a môžem povedať, že ten svet sa žene obráti totálne hore nohami, a pokiaľ ten manžel príde po robote unavený so svojimi problémami domov, tak nieže by bol už nepoužiteľný, ale na tej žene stojí a padá celá, celá domácnosť a je to nesmierne, nesmierne namáhavé. A verím tomu, že nielen otcovia, vy ste povedali, že nielen otcovia by túto možnosť privítali. Ja myslím, že do maximálnej možnej miery aj ženy ju veľmi privítajú, lebo ten otec, ako aj celá rodina je práve tie prvé dva týždne nesmierne potrebný. A verím, že tých desať miliónov eur, ktoré ste spomenuli, že sa nájdu, lebo pri všetkých tých miliónoch, ktoré tu lietajú kade-tade okolo nás, nevieme kde v priestore, týchto desať miliónov by bolo investovaných správne. Naozaj správne. Takže verím, že tento návrh bude podporený a že sa nedočkáme toho, že sa použije potom na predvolebnú kampaň. Tak ďakujem veľmi pekne ešte raz.
Kavecká, Monika, poslankyňa NR SR (2023-03-15):
Ďakujem veľmi pekne. Vážený pán predsedajúci, vážený pán minister, vážené panie poslankyne, vážení páni poslanci, ako spoločná spravodajkyňa výboru predkladám spoločnú správu k vládnemu návrhu zákona, ktorým sa mení a dopĺňa zákon č. 579/2004 Z. z. o záchrannej zdravotnej službe a o zmene a doplnení niektorých zákonov v znení neskorších predpisov a ktorým sa dopĺňa zákon č. 317/2016 Z. z. o požiadavkách a postupoch pri odbere a transplantácii ľudského orgánu, ľudského tkaniva a ľudských buniek a o zmene a doplnení niektorých zákonov (transplantačný zákon), tlač 1355. Národná rada Slovenskej republiky uznesením č. 2033 z 15. februára 2023 rozhodla, že návrh zákona prerokujú výbory: ústavnoprávny výbor a výbor pre zdravotníctvo. Ústavnoprávny výbor súhlasil s predloženým návrhom zákona a odporučil Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi, ktoré sú uvedené v časti IV spoločnej správy. Výbor pre zdravotníctvo o návrhu zákona nerokoval, nakoľko podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov nebol uznášaniaschopný. Gestorský výbor nedostal žiadne stanoviská poslancov, ktorí nie sú členmi výborov, ktorým bol návrh zákona pridelený. Gestorský výbor na základe stanovísk výborov k predloženému návrhu zákona (tlač 1355) vyjadrených v uzneseniach uvedených pod bodom IV tejto správy a v stanovisku gestorského výboru odporúča Národnej rade Slovenskej republiky vládny návrh zákona (tlač 1355) schváliť s pozmeňujúcimi a doplňujúcimi návrhmi. Spoločná správa obsahuje dva pozmeňujúce návrhy. Súčasne výbor navrhol, aby sa o bodoch 1 a 2 hlasovalo spoločne s návrhom gestorského výboru schváliť. Spoločná správa výborov bola schválená uznesením č. 196 zo 14. marca 2023, kde ma výbor poveril za spoločnú spravodajkyňu k predloženému návrhu zákona a poslanca Mareka Šefčíka za náhradníka v prípade neúčasti spravodajcu. Pán predsedajúci, skončila som, poprosím vás otvoriť rozpravu. Ďakujem.
Šimečka, Michal, podpredseda NR SR (2024-01-08):
Ďakujem veľmi pekne. Pani poslankyňa Plaváková.
Jarjabek, Dušan, poslanec NR SR (2022-09-21):
Pán doktor, pán poslanec, ďakujem veľmi pekne za odpoveď, ale myslím, že si trošku nerozumieme. Vy hovoríte o mentálnom nastavení z hľadiska nejakej politickej strany. Ja si myslím, že to mentálne nastavenie z hľadiska politickej strany môže byť aj bez toho, aby ste boli členom tej strany, ak teda hovoríme o tom mentálnom nastavení strany. Mne ide, ja skutočne nemám na mysli v rámci tejto faktickej poznámky, ani tej prvej, nikoho konkrétne. Skutočne nikoho konkrétne. Ja sa pýtam úplne priamo a presne, či je prerušenie členstva v strane z hľadiska tohto zákona, o ktorom vy hovoríte, prijateľné a či sa rovná nečlenstvu v strane. Ja nehovorím o vystúpení zo strany, lebo viete, je to strašne dôležité pre povedzme laikov typu mňa, ktorí budú čítať nejaké podmienky a budú sa k tým podmienkam musieť vyjadriť a musia nejakým spôsobom tie podmienky rešpektovať, prispôsobiť sa a hlavne teda vedieť, že je čierne čierne a biele biele. Proste ja, mne ide o tú presnosť vo vašom vyjadrení. Ešte raz jednoznačne: rovná sa prerušenie členstva v strane nečlenstvu v strane? Alebo je to nejaký iný problém? A teraz nehovorme o tom, kto čo kedy spravil, resp. spraví a na koho je toto povedzme našité alebo nenašité, ako ste to vy konkretizovali z hľadiska toho vašeho zdôvodnenia. Nie. Mňa to nezaujíma. Vôbec subjektívne ma nezaujíma nikto. Ani generálny, ani špeciálny. Mňa zaujímajú presné podmienky z hľadiska zákona, ktorý vy teraz predstavujete, aby som tomu porozumel aj ja laik. Tá presnosť v tomto prípade či existuje alebo neexistuje. Či to záleží na nejakom, ako vy hovoríte, mentálnom nastavení.
Sulík, Richard, predseda NR SR (2011-06-02):
Ďalší rečník v poradí pán poslanec Somogyi. Posledný rečník k tomuto bodu.
P. Paška, predseda NR SR: (2006-08-02):
Priestor na vaše faktické poznámky. Uzatváram možnosť prihlásiť sa s faktickou poznámkou. Nech sa páči, pán poslanec Zelník.
Šíbl, Jaromír, poslanec NR SR (2023-05-09):
No, páni, môžme tu, samozrejme, súťažiť, že kto bol a kto je a kto bude väčší ochranca prírody, či inštitúcie v rezorte životného prostredia na čele, samozrejme, so samotným ministerstvom životného prostredia a či už so súčasným ministrom, alebo s predchádzajúcimi ministrami, alebo nejaký novovznikajúci úrad, hej, ktorý práve v rozpore s tým, čo tvrdíte, tie odborné kapacity nemá. Ministerstvo životného prostredia, samozrejme, tie odborné kapacity má na aplikáciu legislatívy a disponuje pomerne výkonným odborným orgánom, ktorý už dvadsať rokov povoľuje za všeobecnej akceptácie investorov aj tie najväčšie priemyselné prevádzky, a to je, samozrejme, Slovenská inšpekcia životného prostredia. A pokiaľ teda spomínate stále len tú Demänovskú dolinu, samozrejme, ten prípad ešte nie je u konca, takže ja som tiež sám zvedavý, že ako, ako to dopadne a či sa to nakoniec definitívne povolí, alebo nepovolí, ale určite, určite vám pripomeniem také pomerne známe prípady, s ktorými toto ministerstvo pod súčasným ministrom nemá teda absolútne nič spoločné, ako sú napr. zjazdovky v oblasti Skalnatého plesa alebo zjazdovky v oblasti Chopku, hej, kde v tom čase, keď sa budovali a dodnes vlastne tá oblasť výstavby v tejto, v týchto dvoch lokalitách a aj ďalších lokalitách sú značne zdevastované z hľadiska prírodného prostredia, keď použijem eufemizmus a môžme, môžme sa zamýšľať nad tým, že kto za to nesie zodpovednosť. Ale tým, že to zoberiete z ministerstva životného prostredia a zo Slovenskej inšpekcie životného prostredia, určite k ničomu neprispejete, skôr naopak. Ďakujem.
P. Paška, predseda NR SR: (2007-06-22):
O ospravedlnenie neúčasti na tomto rokovacom dni požiadali pán podpredseda Národnej rady Milan Hort a pán poslanec Martin Pado a pani poslankyňa Renáta Zmajkovičová. Včera sme na záver vykonali tajné hlasovanie o návrhu na voľbu člena Rozhlasovej rady, bola to tlač č. 315. Máme tu, áno, je tu pán overovateľ, ktorý je poverený, aby nám oznámil výsledky. Pán poslanec Peter Gabura, nech sa páči, máte slovo.
M. Mamojka, poslanec: (2008-09-23):
Najprv teda budeme hlasovať o návrhoch, ktoré vyplývajú zo spoločnej správy s tým, že gestorský výbor odporúča hlasovať o pozmeňujúcich a doplňujúcich návrhoch nasledovne. Hlasovať spoločne o bodoch 1, 8, 11, 12, 15 s návrhom gestorského výboru schváliť.
M. Smolková, poslankyňa: (2008-09-10):
Návrh zákona bol doručený poslanom ako parlamentná tlač s číslom 737. Predseda Národnej rady Slovenskej republiky zaradil vládny návrh zákona na program tejto schôdze v lehote určenej rokovacím poriadkom Národnej rady Slovenskej republiky. Súčasne predseda Národnej rady Slovenskej republiky rozhodnutím č. 760 z 26. augusta tohto roku navrhol prideliť návrh zákona na jeho prerokovanie výborom a navrhol gestorský výbor a lehoty na jeho prerokovanie. Konštatoval, že návrh zákona spĺňa všetky náležitosti podľa rokovacieho poriadku Národnej rady Slovenskej republiky a podľa legislatívnych pravidiel na jeho prerokovanie v Národnej rade Slovenskej republike. S ohľadom na oprávnenia, ktoré pre mňa ako spravodajkyňu výboru vyplývajú, odporúčam, aby Národná rada Slovenskej republiky po rozprave o návrhu zákona sa uzniesla na tom, že podľa § 73 ods. 3 písm. c) rokovacieho poriadku Národnej rady Slovenskej republiky odporučí predmetný návrh zákona prerokovať v druhom čítaní. V prípade, ak sa Národná rada Slovenskej republiky rozhodne návrh zákona prerokovať v druhom čítaní, podľa § 74 ods. 1 zákona Národnej rady Slovenskej republiky o rokovacom poriadku Národnej rady Slovenskej republiky v súlade s návrhom predsedu Národnej rady Slovenskej republiky odporúčam Národnej rade Slovenskej republiky prideliť návrh zákona v druhom čítaní na prerokovanie: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre vzdelanie, mládež, vedu a šport. Za gestorský výbor navrhujem Výbor Národnej rady Slovenskej republiky pre vzdelanie, mládež, vedu a šport, pričom odporúčam, aby výbory, ktorým bol návrh zákona pridelený, ho prerokovali v lehote do 20. októbra tohto roku a gestorský výbor do 21. októbra 2008. Pán podpredseda, ďakujem, skončila som svoju spravodajskú informáciu a odporúčam otvoriť rozpravu k návrhu zákona.
Sabolová, Mária, poslankyňa NR SR (2011-09-07):
Ďakujem pekne za slovo. Páni poslanci, ja by som vám chcela len pripomenúť pozvanie na otvorenie výstavy konanej z príležitosti Medzinárodného roku lesov teraz na 12.00 hodinu vo vestibule. Ak máte záujem, pán minister, veľmi radi vás privítame.
Figeľ, Ján, podpredseda NR SR (2014-01-29):
Ďakujem pekne. Ďakujem pekne. V tejto chvíli vyhlasujem prestávku na hlasovanie, ktoré bude o štyroch prerokovaných vládnych návrhoch zákonov. (Prestávka.) (Po prestávke.)
Luščíková, Darina, poslankyňa NR SR (2023-12-12):
Ďakujem, pán predsedajúci, za slovo. A musím súhlasiť s pánom kolegom Jánom Hargašom, že vláda v dobe, kedy je potrebné naštartovať ekonomický rast, naštartovať investície, núti podnikateľov si uťahovať opasky. Doba, keď je nevyhnutné udržať ľudí v regiónoch, aby nám nezostali len vyľudnené obce, tak vláda nerobí žiadne podporné opatrenia, neponúka stimuly. Naopak, zvyšuje daňovo-odvodové zaťaženie pre živnostníkov, menšie aj väčšie podniky a zamestnávateľov, zvyšuje cenu práce, čím znižuje produktivitu práce, čo aj sama v dôvodovej správe pripúšťa. Tieto opatrenia najťažšie práve v regiónoch dopadnú na malé firmy, ktoré ledva prežívajú. Vláda v tejto dobe, naopak, rozdáva neadresné finančné stimuly, ktoré sa len prejedia. Nepomáha a nepodporuje potrebné investície, nezvyšuje konkurencieschopnosť jednak slovenských podnikov a jednak konkurencieschopnosť Slovenska ako krajiny, v ktorej sa oplatí investovať a pritom sme krajina, ktorá je závislá na zahraničných investíciách. Takže miesto reálnych opatrení, ktoré zabezpečia prosperitu našej krajiny do budúcnosti, plní populistické sľuby z predvolebnej kampane, neadresne, nesystematicky často presúva finančné prostriedky na miesta a k ľuďom, kde tieto finančné prostriedky nie sú potrebné. Ďakujem.
Jurinová, Erika, podpredsedníčka NR SR (2014-01-31):
Pán poslanec, nechala by som ešte dobehnúť faktické poznámky, ak dovolíte. Takže nech sa páči, pán poslanec Hlina. Dávam vám slovo. Viacerí nemáte záujem. Uzatváram možnosť prihlásiť sa. Nech sa páči.
Hrušovský, Pavol, podpredseda NR SR (2011-03-31):
Hlasujeme, páni poslanci, o bode 2 spoločnej správy. (Hlasovanie.) 140 prítomných, 138 za, 1 sa zdržal, 1 nehlasoval. Návrh sme schválili. Prosím ďalší návrh.
P. Hrušovský, predseda NR SR: (2003-02-06):
K. Fajnor, poslanec: V novembri minulého roku som vám na Hodine otázok položil otázku týkajúcu sa rušenia lokálnych železničných tratí. V odpovedi ste zodpovedali, citujem: „...že nerušíte žiadne lokálne železničné trate“. Koniec citátu. Po posledných dňoch je jasné, kam ste svojím postupom v oblasti železničnej dopravy smerovali. Váš cieľ je jasný, pripraviť lokálne železničné trate pre súkromných prevádzkovateľov.
Halgašová, Jarmila, poslankyňa NR SR (2022-02-25):
Pán kolega a vlastne všetci kolegovia z opozície (reakcie z pléna), len pred pár dňami (zaznievanie gongu) minister, minister obrany verejne oznámil, že internetové médiá na Slovensku sú vyfinancované z Ruska. Tieto portály zásadným spôsobom vedú na Slovensku, a preto sa vás chcem opýtať, že či toto vy podporujete, aby viedli tieto médiá na Slovensku hybridnú vojnu, či podporujete, že ruská agresia je vlastne bratská pomoc proti nacistom, lebo toto oni hovoria. Klamstvo ústavou chránené nie je. V roku 2018, keď zďaleka nebola taká situácia ako teraz, vyprodukoval najčítanejší dezinformačný web desiatky klamstiev, často proruských, a preto sa pýtam, že prečo chcete klamať slovenských občanov spoločne s Ruskom. My podporujeme Ukrajinu, nie Rusko, a toto by ste mohli vedieť.
J. Vaľová, poslankyňa: (2007-12-12):
Pred chvíľou som povedala, že dobrovoľnosť je jedna základná vec, kedy občania majú právo sa dobrovoľne rozhodnúť a rozmyslieť si, akú formu dôchodkového sporenia chcú. Ďalej by som chcela povedať, že vy ste sám predtým v parlamente povedali, keď sme prerokovali novelu zákona o sociálnom poistení, sám ste povedali, že sporiteľom by možno stačilo sporiť aj päť rokov. No, nie je to pravda, pretože pán Dzurinda pre SITU uviedol, že priemerný nasporený za tri roky je 28-tisíc korún. Keď si to narátate, je to 93-tisíc za desať rokov. My sme to zvýšili na 15 rokov, to znamená, že nestačí sporiť päť rokov. Za tieto peniaze si myslíte, že si občania tejto republiky dokážu kúpiť rentu? Tí, ktorí dobre zarábajú a slušne zarábajú, si myslím, že na tú rentu budú mať, a preto si myslím, že nechajme na tých občanov a verím tomu, že nikomu sme nenarušili ani neporušili hrubo práva sporiteľom, ale dali sme im možnosť, možnosť podľa svojho uváženia a podľa toho, kam chcú sporiť, aby sa mohli slobodne rozhodnúť. Neviem, prečo týmto občanom by sme mali popierať slobodu slobodného rozhodnutia.
Cigániková, Jana, poslankyňa NR SR (2016-09-07):
Ďakujem pekne. Tak ja tiež v tlači 173, ja som sa teda pre zmenu zdržala, ale vykazuje ma ako za, tak poprosím o opravu na zdržať sa. Ďakujem.
L. Nagy, poslanec: (2007-01-30):
V súlade s volebným poriadkom a príslušným uznesením výboru sa novej voľby môžu zúčastniť aj kandidáti, ktorí neboli zvolení v predchádzajúcej voľbe. V lehote určenej predsedom výboru, t. j. do 15. januára 2007, sedem osôb oznámilo výboru svoj záujem o zaradenie medzi kandidátov na funkciu predsedu Správnej rady Ústavu pamäti národa. Výbor na svojej 9. schôdzi uznesením č. 38 konštatoval, že jedna z prihlásených Viera Hajduková nespĺňa podmienky podľa zákona, a preto ju medzi kandidátov výbor nezaradil. Všetci ostatní prihlásení boli pozvaní na schôdzu výboru, kde prezentovali svoju predstavu o fungovaní Ústavu pamäti národa a odpovedali na otázky poslancov. Na základe vypočutia a predložených dokumentov sa výbor uzniesol na tom, že ako navrhovateľ predkladá všetkých prihlásených spĺňajúcich zákonné podmienky na voľbu tak, ako sú títo uvedení v tlači 189. Na žiadosť poslanca a zároveň kandidáta Františka Mikloška oznamujem, že menovaný sa hlasovania nezúčastní. Vážený pán podpredseda, otvorte, prosím, rozpravu.
Kollár, Boris, predseda NR SR (2023-03-28):
Panie poslankyne, páni poslanci, vystúpením pána ministra sa podľa § 35 ods. 6 zákona o rokovacom poriadku otvára rozprava znova. Pýtam sa, či sa chce niekto z poslancov prihlásiť do rozpravy. Končím možnosť prihlásiť sa do rozpravy. Jedna poslankyňa sa prihlásila, pani poslankyňa Hajšelová, ale pán minister sa prihlásil prvý, takže bude mať slovo prvý. Nech sa páči.
Zmajkovičová, Renáta, podpredsedníčka NR SR (2013-03-13):
Faktické poznámky, jedna faktická poznámka. Uzatváram možnosť prihlásiť sa s faktickou poznámkou. Pán poslanec Abrhan.
Žiga, Peter, minister hospodárstva SR (2018-11-29):
Pán poslanec, plagiátorstvo je niečo podobné, čo robíte vy. Ešte raz, vy ste sa dostali na chrbte inej politickej strany ako predseda vlastnej politickej strany do parlamentu. (Reakcia z pléna.)
P. Paška, predseda NR SR: (2008-04-10):
Pán poslanec Fronc, vy chcete vystúpiť ako s faktickou? (Odpoveď z pléna.) No nech sa páči.
Jasaň, Viliam, poslanec NR SR (2014-03-19):
Vážený pán podpredseda, vážený pán minister, kolegyne, kolegovia, ja budem veľmi krátky, pretože je potrebné zaujať v priebehu diskusií možno nejakých pár stanovísk. Mňa dosť prekvapilo, že ani v ctenej opozícii neexistuje nieže jednotný, ale približne rovnaký názor na druhý pilier. A potom si ťažko viem predstaviť, aby ste nás vy mohli presviedčať o tom, o čom nie ste sami medzi sebou všetci presvedčení. Druhá poznámka, tak ako, tak ako vás dobieha zlá decentralizácia, tak vás teraz aj dobieha zle pripravený druhý pilier. Pretože keď ste ľudí presviedčali o tom, aby vstúpili do druhého piliera, tak ste im aj mali hneď povedať, ako im budú vyplácané dôchodky. Keby ste to boli vtedy povedali a ľudia by boli vedeli, že idem do druhého piliera a takto to bude vyplácané, bolo by to kľudné, čisté a ľudia by mali jasno. Nemuseli sme desať rokov sa tu o tom takýmto spôsobom naťahovať. Tretia poznámka. Viete, vy radi hovoríte o tom, že my sme chceli, ale nemali sme čas. My sme chceli, ale padla vláda, nestihli sme to. No asi ste slabo chceli. Lebo kedy ste sa boli pripravovali na vládnutie, tak ako nám to vyčítate, že sme neboli pripravení a neboli sme schopní predkladať návrhy zákonov, mohli ste to urobiť aj vy. Keď to neurobila prvá vláda naša, tak ste to mohli urobiť vy, pripraviť. Pán Mihál tu povedal, že prečo to nešlo. Ja ho chápem, že keď on predložil návrhy a opozícia nesúhlasila, no tak asi ťažko ste mohli predložiť. Takže nevyčítajte nám niečo, čo ste neboli schopní urobiť vy. Moja posledná poznámka, tú si neodpustím, pretože okrem vecných vystúpení niektorých kolegov z opozície tu zazneli aj slová a myšlienky, ktoré aj tento návrh zákona doslova a do písmena politicky zneužívajú. Ale na to sme si už zvykli a budeme si zvykať aj naďalej, ale tak ako pán minister povedal, nás to neodradí a, naopak, budeme napravovať tie chyby, ktorých ste sa v minulosti dopustili. Ďakujem pekne.
Kollár, Boris, predseda NR SR (2021-09-21):
Prosím, prezentujme sa a hlasujeme. (Hlasovanie.) Prítomných 131 poslancov, za 127, proti žiadny, zdržali sa 2, nehlasovali 2. Konštatujem, že sme schválili návrh novely leteckého zákona. Než budeme pokračovať, vyhlasujem päťminútovú prestávku. (Päťminútová prestávka.)
P. Hrušovský, predseda NR SR: (2005-05-13):
Nech sa páči, pani poslankyňa Tóthová.
P. Hrušovský, predseda NR SR: (2004-09-09):
Ešte pred tým, ako pristúpime k hlasovaniu, pán poslanec Čaplovič.
Hrnčiar, Andrej, podpredseda NR SR (2016-10-27):
Končím možnosť nahlásiť sa s faktickými poznámkami. Tri faktické poznámky. Nech sa páči, pán poslanec Kollár.
Hrnko, Anton, poslanec NR SR (2017-03-29):
Veľavážený pán poslanec, pán sused, predovšetkým by som chcel povedať, že nesvedčí sa vyhrážať v prejave v parlamente, pretože aj v parlamente, aj v normálnom živote palica má vždy dva konce a človek nevie, kedy a ktorý udrie. To len tak na okraj, ale celkom k veci. Každý občan, ktorý sa chce stať prezidentom, by si mal uvedomiť jednu úplne malichernú vec. Zamestnanie prezidenta nie je od utorka do štvrtka poobedia, zamestnanie prezidenta je 7 dní v týždni a 365, niekedy 366 dní do roka. Ak sa nechce človek podriadiť tomuto, tejto reguli, tak nemá ísť kandidovať za prezidenta. A druhá vec, elementárnou aj psou povinnosťou každého verejného funkcionára je správať sa k štátnym prostriedkom tak, aby sa ich čo najviac šetrilo. A nehnevajte sa, Slovensko neni ani Amerika, ani Rusko, dokonca ani nie Čína, tu v podstate za päť hodín prejdete celý čas akýmkoľvek dopravným prostriedkom. A Poprad nie je skutočne taká krajina alebo tak vzdialený od Košíc, aby musel lietadlom ísť na golf. To predsa jednoducho takto nemôže fungovať. Prezident jednoducho musí sa správať šetrne k štátnemu rozpočtu. A ostatné poviem ďalej, už mám málo času.
Hudacký, Ján, poslanec NR SR (2015-11-25):
Ďakujem pekne, pán predseda. Ja len chcem oznámiť členom výboru pre hospodárske záležitosti, že zasadnutie výboru bude dnes o 13.30 hod. v miestnosti č. 149. Ďakujem pekne.
Mikolaj, Ján, poslanec NR SR (2010-08-04):
Ďakujem pekne. Pán poslanec Zajac, vy všetko definujete dvoma-tromi slovami. Nedá sa na to reagovať, lebo nepoviete podstatu, nepoviete, prečo. Pán poslanec Poliačik je vládnym poslancom, ale všímam si, že si zvyká tu nálepkovať jednotlivých kolegov poslancov osobnými, dovolím si povedať, urážkami, čo sa nezvykne robiť. Tvrdí, že je učiteľom. Tak nemôžem si pomôcť, ale mal by vedieť aj on po slovensky, pretože sa hovorí nie rozhodol, ale rozhodli, a nie kreditný, ale kreditový. Pokiaľ ide o centrá voľného času, preto sa zmenila metodika, lebo o to požiadal ZMOS. Boli centrá, kde bolo viac ako 40 000 detí dopísaných. Našli sme aj žiaka, ktorý bol napísaný vo viac ako 30 centrách voľného času po celom Slovensku. A administratíva kontroly tejto činnosti bola drahšia, ako sú na to peniaze. Preto ZMOS navrhol riešenie, ktoré vláda akceptovala. Pán poslanec Osuský, trvám na tom, že osobnosti slovenských dejín musia byť zakomponované v štátnom vzdelávacom programe. Pán poslanec Fronc, školy, kde je povinná školská dochádzka, majú aj súkromné, aj cirkevné stopercentné financovanie. Pán Kvasnička, tých 88 % je len kvôli tomu, že tam nie sú kapitálové výdavky. A kapitálové výdavky súkromných škôl nemôže preplácať štát predsa, veď to je súkromný majetok a to je celý ten rozdiel, pretože verejné majú v normatíve aj kapitálové výdavky. Pokiaľ ide o štátne vzdelávacie centrá alebo materské školy, tie sú na úrovni samosprávy. Na celom svete ich financuje samospráva, a to aj súkromné, aj cirkevné, aj verejné, všade. Povedzte mi jediný príklad, kde to bolo, ako to bolo. (Prerušenie vystúpenia časomerom.)
Laššáková, Jana, podpredsedníčka NR SR (2012-05-10):
Pán Poliačik, nech sa páči.
P. Paška, predseda NR SR: (2006-09-05):
(Hlasovanie.) 144 prítomných, za 98, proti 29, zdržalo sa 16, nehlasoval 1. Konštatujem, že Národná rada sa uzniesla, že tento návrh zákona prerokuje v druhom čítaní. Tým pádom pôvodné uznesenie, nemusíme o ňom hlasovať, budeme hlasovať, pani spravodajkyňa, o určení výborov, gestorského výboru a lehôt. Poprosím vás, keby ste uviedli ten návrh.
R. Rafaj, poslanec: (2007-10-26):
A verím, že aj naše hlasovanie k Andrejovi Hlinkovi po skončení tejto rozpravy bude pamätné a bude čestné pre väčšinu tohto parlamentu. Pretože som o tom presvedčený aj v mene navrhovateľov, že napriek rôznym diskusiám, a ja ďakujem všetkým v mene predkladateľov, ktorí vystúpili, ďakujem za všetky názory, ktoré tu odzneli, pretože sme pomohli aj v tejto sále ozrejmiť postavenie a miesto, obraz Andreja Hlinku. Ja verím, že kolegovia zo SMER-u – sociálnej demokracie veľmi pozorne počúvali argumenty o sociálnom prínose Andreja Hlinku. Verím, že kolegovia z SDKÚ nezaprú svoje „k“, ktoré majú vo svojom názve. A v podstate aj z tých pozmeňujúcich (ruch v sále), pozmeňujúcich návrhov vyplýva, že ten zákon – keby ste ma nechali dohovoriť láskavo – nebude len zákonom navrhovateľov Slovenskej národnej strany. Veď ste to sami povedali. (Ruch v sále.) Takže preukážme, vážené dámy, vážení páni, že sme naozaj Slováci a že pri všetkej úcte odídeme z tejto sály s dobrým pocitom, že sme hlasovali za tento zákon, pretože je to naozaj o tom vedomí a svedomí, na ktoré sme prisahali. Ďakujem pekne.
Osuský, Peter, poslanec NR SR (2019-10-28):
Ja sa čestne priznám, že sa, samozrejme, v týchto projektoch strácam. Teraz mi nie je jasné, či sa jedná o vnútrokoaličný boj predkladateľa Mariána Kéryho s kolegom Balážom, alebo sa jedná dokonca už o vnútrostranícky boj s pani poslankyňou Kuciaňovou. Pretože to, čo som si tu vypočul zodvakrát dnes od po prvého až po dvadsiate šieste, a to, že za čl. 17 vkladáme čl. 18 a všetko to prečíslujeme, asi v stodvadsiatich reprízach, ma stavia pred pocit, ktorý sa v slovenčine už tradične, aj keď nie celkom salónne vystihuje formuláciou „tomu ani divá sviňa nerozumie“. Ja by som dodal, že dokonca ani sviňa domáca, sus scrofa domestica, ba dokonca ani nie sviňa domáca postihnutá africkým morom ošípaných pred smrťou. Takže nie je mi celkom jasné, čo k tomuto vás vedie. Ale aj tak by som povedal, že mne by vôbec nevadilo, keby som sa popritom, že niekto je Team Vallo – a to, prosím, boli naši súperi v komunálnych voľbách –, by som sa dozvedel, že zároveň je psychológom alebo gymnaziálnym učiteľom, alebo, ja neviem, trénerom tenisu. Čo je na tom zlé, že to nesmieme mať? Prečo vlastne priznáme v zásade povolanie titulom MUDr., áno, ale zatajíme ho v iných prípadoch? Lebo ak je niekto MUDr., tak asi nebude posunovač u dráhy, ale u iných im to uprieme. Mne napríklad by vôbec nevadilo, ak by som sa u kandidáta dočítal, že je členom Občianskeho združenia Vlk. Ten papier je dosť veľký, aby za tým menom vošli informácie pre voličov. A to, čo sa tu dnes celú dobu deje, je utajovanie, utajovanie a utajovanie informácií. Čistá hanba!
Hrnčiar, Andrej, podpredseda NR SR (2016-09-23):
Poprosím, kľud v rokovacej sále.
Mihál, Jozef, podpredseda vlády a minister práce, sociálnych vecí a rodiny SR (2011-09-09):
Ďakujem, pán podpredseda. Vážené panie poslankyne, vážení páni poslanci, vládny návrh zákona o úprave príjmu zo závislej činnosti a o zmene a doplnení niektorých zákonov sa predkladá za účelom realizácie koncepcie reformy daňovo-odvodového systému. A súčasne tým vláda Slovenskej republiky chce splniť svoj záväzok uvedený v programovom vyhlásení vlády. V súlade s koncepciou predkladaný vládny návrh zákona zavádza takzvanú superhrubú mzdu a zároveň premieta opatrenia reformy daňovo-odvodového systému do legislatívnej podoby. V súvislosti so zavedením takzvanej superhrubej mzdy sa navrhuje zrušenie povinnosti zamestnávateľa platiť poistné na verejné zdravotné poistenie, príspevok na starobné dôchodkové sporenie, poistné na sociálne poistenie s výnimkou úrazového poistenia a poistné na sociálne zabezpečenie s výnimkou úrazového zabezpečenia. (Prerušenie vystúpenia predsedajúcim.)
Glváč, Martin, podpredseda NR SR (2019-09-11):
Ďakujem. S faktickou poznámkou pani poslankyňa Zemanová. A pán poslanec Senko, pardon.
Pleštinská, Zita, poslankyňa NR SR (2023-05-09):
Pán predseda, dajte, prosím, hlasovať o bode spoločnej správy 185 s odporúčaním gestorského výboru schváliť, ktorý na osobitné hlasovanie vyňal pán poslanec Svrček. Upozorňujem, že v rozprave bol podaný pozmeňujúci návrh, ktorý tieto ustanovenia vylepšuje.
Viskupič, Marián, poslanec NR SR (2023-06-21):
Vážený pán predseda, v rozprave vystúpila jedna pani poslankyňa, pani poslankyňa Garstková, ktorá podala dva pozmeňujúce a doplňujúce návrhy. Vzhľadom k tomu, že poslanci Janka Majorová Garstková, Mária Šofranko, Marek Šefčík a Lucia Drábiková stiahli svoje podpisy podľa § 82 ods. 2 z prvého pozmeňujúceho a doplňujúceho návrhu pani poslankyne Majorovej Garstkovej, nebudeme o tomto pozmeňujúcom a doplňujúcom návrhu hlasovať, nakoľko nespĺňa náležitosti podľa rokovacieho poriadku. Pán predseda, keďže druhý pozmeňujúci návrh pani poslankyni Majorovej Garstkovej bol podaný v rámci dnešnej rozpravy, dajte, prosím, hlasovať najprv o skrátení lehoty podľa § 83 ods. 4 rokovacieho poriadku.
Pellegrini, Peter, predseda NR SR (2015-06-16):
Pani podpredsedníčka Jurinová.
Gašpar, Tibor, poslanec NR SR (2024-06-27):
Pán predsedajúci, dajte hlasovať o návrhu zákona ako o celku s odporúčaním gestorského výboru schváliť.
Sulík, Richard, predseda NR SR (2011-05-18):
Ďakujem. Otváram rozpravu. Nedostal som žiadnu písomnú prihlášku. Pýtam sa, kto sa chce prihlásiť ústne? Nikto. Vyhlasujem všeobecnú rozpravu za skončenú. Chce navrhnúť stanovisko, chce zaujať stanovisko navrhovateľ? Nie. Spravodajca? Nie. Prerušujem rokovanie o tomto bode programu. Ďalší bod programu, novela zákona 82/2005, bude uvádzať minister práce Jozef Mihál, podľa mojich informácií má tu byť každú chvíľku, tak opäť prerušujem schôdzu na niekoľko minút. Do 14.20, predbežne. (Prerušenie rokovania pre neprítomnosť podpredsedu vlády a ministra práce, sociálnych vecí a rodiny v rokovacej sále.)
V. Novotný, poslanec: (2006-12-08):
Pánovi poslancovi Švidroňovi by som chcel povedať, že naozaj je možné, že sa mohlo stať, že niekto si nevedel dopriať návštevu lekára pre 20 korún, alebo nevedel si dopriať ten recept. Nie som o tom presvedčený, že takí pacienti tu boli, pretože prostredníctvom sociálnych dávok sme to kompenzovali a dali sme na zdravotnú starostlivosť 50 korún každému, či ju používal, alebo nie. Ale toto nie je otázka pre zdravotníctvo a na rušenie poplatkov, ale pre sociálny systém, či dokáže týchto pacientov podchytiť a kompenzovať tieto dávky. Zdravotníctvo nemožno chápať ako vybratú časť fungovania celej spoločnosti. Pán poslanec Urbáni, ja ti nebudem reagovať na tvoje invektívy, musím ale konštatovať, že predseda sociálneho výboru pán Halecký mal informačne omnoho bohatšie vystúpenie ako ty, ktorý si síce hovoril, že som dokopy nič nepovedal, len ti chcem pripomenúť, že keď sme nič neurobili pre reštrukturalizáciu zdravotníckych zariadení, tak ich transformácia na neziskové organizácie, ktoré fungujú vo vyrovnanom rozpočte, a na akciové spoločnosti, ktoré mnohé majú už dlhy len do výšky svojich odpisov, ináč sa podarilo hospodárenie vyrovnať, je nič, čo sa týka reštrukturalizácie, lepšieho hospodárenia? Ja si ťa, pán predseda Urbáni, aj tak vážim, aj keď ty asi mňa zatiaľ nie, ale budem sa snažiť o to, aby si si ma vážil. A na pána poslanca Ďuračku len veľmi krátko. Pán poslanec, vy ste už niekedy ambulovali? Vy ste už niekedy mali v čakárni 40 pacientov? Tak mne nehovorte, ako máte vyselektovať tých, ktorí k vám prišli, lebo chcú len zbytočne čerpať zdravotnú starostlivosť a  vyhodili ich von. Pretože vy musíte každého pacienta vypočuť a vy musíte u každého pacienta predpokladať, že je chorý. Vy nemôžete vyberať špekulantov, to nie vojenská medicína z druhej... (Prerušenie časomierou.) (Potlesk.)
Hort, Milan, podpredseda NR SR (2011-02-10):
Pán podpredseda vlády, nech sa páči, môžete odpovedať aj na doplňujúcu otázku.
Danko, Andrej, predseda NR SR (2018-05-22):
Dobre, tak dobrú chuť prajem a prerušuje rokovanie a pokračujeme poobede. (Prerušenie rokovania o 12.00 hodine.) (Pokračovanie rokovania o 14.00 hodine.)
Krištúfková, Petra, poslankyňa NR SR (2022-10-27):
Ďakujem za slovo. Vážený pán predsedajúci, vážené kolegyne, vážení kolegovia, predkladaný návrh zákona je vypracovaný v súlade s Programovým vyhlásením vlády Slovenskej republiky za obdobie rokov 2021 – 2024, v ktorom sa vláda zasadila o podporu rodiny ako základnej bunky spoločnosti a prijatie s tým súvisiacich opatrení na zlepšenie finančnej situácie rodín s nezaopatrenými deťmi. Hlavným cieľom návrhu zákona je zvýšenie prídavku na dieťa a súčasne je cieľom návrhu zákona opätovné zavedenie jednorazového zvýšenia prídavku na dieťa pre deti, ktoré prvýkrát nastúpili do prvého ročníka základnej školy, v sume 110 eur. Ďakujem veľmi pekne a hlásim sa do rozpravy.
Nash, Natália, poslankyňa NR SR (2023-12-19):
Ďakujem pekne za slovo. Súhlasím s pánom Pročkom hlavne v tom, že nový úrad nebude ničím iným ako trafikou Andreja Danka a jeho priateľov, ako nazýva ľudí zo športových mimovládok. Vytrucoval si navýšenie 30 miliónov do Fondu na podporu športu, vytrucuje si určite nejaké navýšenie rozpočtu sekcie športu a vytrucoval si 100 miliónov na úradníkov nového ministerstva turizmu a športu. Ja chcem len povedať, čo by sme si za sto miliónov mohli dovoliť. Podľa našich prepočtov, jedna telocvičňa stojí asi 900-tisíc eur, takže zo sto miliónov by sme vedeli postaviť okolo 110 nových telocviční. Chcem pripomenúť, že v školách, kde je viac ako 150 žiakov na východnom Slovensku, najmä v Prešovskom a Košickom kraji, chýba asi 300 telocviční. To znamená, že za tri roky, necelé tri roky by sme vedeli, keby sme nezriadili tento úrad, tieto telocvične postaviť. Ak by som mala vyhlásiť novú olympijskú disciplínu, tak by som vyhlásila disciplínu, ako prežrať 110 telocviční za jeden rok. Ďakujem.